Какво завещава Тръмп : деца в клетки и стотици изчезнали родители Преди две години американското правителство раздели стотици деца , търсещи убежище в САЩ , от техните майки и бащи на границата с Мексико . Много от родителите бяха депортирани , а следите им се губят и до днес . " Никой не знае къде са " , казва Ерика Пинейро , директорка на неправителствената организация " Al Otro Lado " в Лос Анджелис , която дава безплатни правна помощ на мигранти , които се опитват да преминат границата на САЩ . Родителите на 545 деца бежанци са неоткриваеми . " Много от тях навярно са някъде из Мексико и отчаяно се опитват да видят отново децата си в САЩ , макар това да е невъзможно . Други навярно са се скрили в Хондурас , Гватемала или Ел Салвадор , а сигурно има и такива , които са били убити " , казва Пинейро . Политика на " нулева толерантност " , която не се спира пред нищо Президентът Тръмп обичаше да се хвали , че ще намали до минимум имиграцията от Мексико . Пинейно е на противоположния позиция - тя защитава хората , които искат да преминат през тази граница . По време на управлението на Тръмп това беше една битка между Давид и Голиат , която с всяка изминала година изглеждаше все по - неравна . При администрацията на Обама горната граница за прием на бежанци от Мексико беше фиксирана на 110 000 души годишно . Тръмп я понижи до рекордно ниското ниво от 18 000 . Той се погрижи и за това от юли 2018 насам никой повече да не може да подава молба за убежище , освен ако не пристига направо от родната си страна в САЩ . С други думи процедурата беше отворена само за мексиканци , а Тръмп обяви политика на " нулева толерантност към нелегалните мигранти " , която не се спираше дори пред това да отделя деца от родителите им . Майките и бащите чакаха решението на имиграционните служби в специални затвори , а някои от децата дори бяха държани в клетки . Събирането на семействата понякога се оказва непосилна задача След остри протести в страната и чужбина Тръмп прекрати тази недостойна практика , продължила 6 месеца . Но не всички семейства след това можаха да бъдат издирени и събрани . Това никак не е чудно , като се знае , че близо 5 500 деца са били отделени от родителите им - факт , изнесен от " Ню Йорк Таймс " . Да се издирят сега тези майки и бащи е като да се открие игла в купа сено . Включително и поради това , че американските имиграционни власти много често изобщо не документират кои са били родителите на децата бежанци . Правозащитни организации като " Al Otro Lado " ( " Другата страна " ) подават жалби срещу подобно разделяне на семейства . Те си сътрудничат и с американски организации като " American Civil Liberties Union " в Ню Йорк . " Станалото преди две години е срамно петно в историята на САЩ и едно от най - позорните действия на това правителство " , казва техният адвокат Ли Гелернт . Той апелира отговорните за това престъпно разделяне на семейства да бъдат подведени под съдебна отговорност . 60 от децата са били на по - малко от шестгодишна възраст , когато са отделени от родителите им . " Няма да спрем да издирваме техните семейства , докато не ги намерим , без значение колко дълго ще продължи това " , уверен е той . Ще реформира ли Байдън системата ? Дали Джо Байдън ще промени имиграционната политика ? Той беше обявил , че ако бъде избран за президент , ще положи усилия за събирането на семействата , разделени по границата между Мексико и САЩ , като създаде за целта специална експертна група . " Байдън със сигурност ще промени имиграционната политика , но ще са нужни концентрираните усилия на много експерти , за да се поправят щетите , нанесени от правителството на Тръмп " , казва Ерика Пинейро . " Не съм сигурна дали Байдън има политическа воля за подобно нещо " , съмнява се тя . " Най - голямото щастие за мен е , когато успея да събера някое разделено семейство " , казва Ерика и кани Джо Байдън да се обади лично в организацията , която тя ръководи , за да му даде съвет как да се справи с проблема : " Бих събрала всички неправомерно разделени семейства и бих им дала политическо убежище в САЩ . А всички , които носят отговорност за това брутално нарушаване на човешките права , бих изправила на съд " .